Pr Ülle Madise	Teie: 08.07.2008 nr OSII-2-2.1/1012	
Riigikontroll	
oie.soovik@riigikontroll.ee	Meie: 01.08.2008 nr 7.1-3-5/224	

Selgitused Riigikontrolli märgukirjale 2007.a majandusaasta aruande auditi tulemuste kohta		
	
Austatud proua Madise	
	
Täname Teid võimaluse eest esitada omapoolseid selgitusi ja arvamusi Riigikontrolli märgukirjale 2007.a majandusaasta aruande auditi tulemuste kohta.
Siseministeeriumi seisukohad märgukirjas esitatu kohta on järgmised:
Raamatupidamise korraldus
Märgukirja punktis 1 on juhitud tähelepanu probleemile lõpetamata ehitisega, mis kajastus Politseiameti konsolideeritud bilansis maksumusega 3 153 056 krooni. Riigikontrolli väide, et kogu saldo on seotud liiklusekspertiiside jaoks vajalike garaažide ehitusega on eksitav, kuna tegelikult sisaldab antud summa nii Politseiameti bilansis olevaid lõpetamata ehitisi summas 1 763 626 krooni kui ka Kohtuekspertiisi ja Kriminalistika Keskuse (KEKK) bilansis  kajastuvat summat 1 389 430.- krooni. 
KEKKi bilansisaldo kajastab lõpetamata ehitiste all autogaraaže  liiklusekspertiiside teostamiseks. Enamus ehitustöid on tehtud 2004. aastal, 2005. aastal lisandus kiviaia vooderdis 34 067,80 krooni. Eelarveliste vahendite puudumise tõttu viimasel kahel aastal lisatöid teostatud ei ole. Raamatupidamises puudub ekspluatatsiooni võtmise kohta akt, mistõttu ei ole  nimetatud vara põhivarana arvele võetud ning ei amortiseerita. 
KEKK likvideeriti seisuga 31.12.2007 ning varade ja kohustuste saldod anti 01.01.2008 seisuga üle Justiitsministeeriumi valitsemisalas olevale Eesti Kohtuekspertiisi Instituudile (EKEI). Seoses KEKKi likvideerimisega ei kuulu tähelepanek Politseiameti haldusalas täitmisele, kuid EKEId on teavitatud garaažide ekspluatatsiooni võtmise akti vajadusest. 
Märgukirja punktis 2 nimetatud Tartu maavalitsuse Niidu tn 9 asuva kinnistu ümberhindamist ei pidanud 2005.aastal Siseministeeriumi poolt moodustatud varade ümberhindluse komisjon otstarbekaks, kuna puudusid tõepärased andmed ümberhindamiseks ja hoonet ei olnud võimalik kasutada (sh võõrandada). Tartu maavalitsus on alates 2001.aastast korduvalt alustanud Niidu tn 9 asuva riigivara võõrandamise protsessi, kuid seda on takistanud kodanik E.Uiga protestid ja kohtuvaidlused. Arvestades varaga seotud tingimusi, mis piiravad vara müüki, ei saa vara bilansis kajastamiseks arvesse võtta varale antud hinnangut turuväärtuses, vaid õiglane oleks vara allahindlus 0 kroonini. 
Käesolevaks ajaks on kohtumenetlused kinnistu Niidu tn 9 osas lõppenud ning on alustatud järjekordselt vara võõrandamise protseduuriga. Koostöös politseiga võeti 2008.a mais vara valdus üle ning 11.juunil 2008 toimus esimene avalik kirjalik enampakkumine, millele ei laekunud ühtegi pakkumist. Aktiivse müügitegevuse algusega kanti raamatupidamisarvestuses nimetatud kinnistu maksumus kinnisvarainvesteeringutest müügiootel põhivaradesse. Kuna müügiootel varad kajastatakse bilansis kas bilansilises jääkmaksumuses või õiglases väärtuses (miinus müügikulutused), sõltuvalt sellest, kumb on madalam, siis ei ole alust nimetatud vara ümber hinnata.
Märgukirja punktis 3 välja toodud eksimus Põhja Piirivalvepiirkonnas nõuete inventeerimisel laekumise tõenäosuse hindamata jätmisel on käesolevaks ajaks parandatud ning 2008.aastal on kajastatud nõuete allahindlus riigiraamatupidamise üldeeskirja § 37 nõudeid järgides.
Nõustume märgukirja punktis 4 toodud tähelepanekutega tulude ja kulude tekkepõhise printsiibi mittejärgimise kohta. Asutuste juhte on informeeritud avastatud puudustest ning edaspidises töös sellega arvestatakse.
Seaduslikkus
Märgukirja punktis 6 nimetatud riigihangete seaduse rikkumist riigihankedeklaratsioonide esitamata jätmisel või hilinemisega esitamisel esines valitsemisalas ka 2007.aastal, mistõttu peame vajalikuks antud valdkonnas sisekontrollisüsteemi tõhustamist.
Märgukirja punktis 6 on viidatud ka asjaolule, et Piirivalveametis sõlmiti AS-ga Kaleva Travel ilma ettenähtud hankemenetlust korraldamata reisiteenuse osutamise leping. 
Kehtiva riigihangete seaduse kohaselt reisiteenuse ostmiseks avatud hankemenetlust läbi viima ei pea, kuna alates 01.05.2007 on riigihangete seaduse § 19 lõike 1 kohaselt ja vastavalt riigihangete seaduse lisa 2 osa B punktile 20 „reisijuhi, reisibüroo ja reisikorraldusteenused“ (kood 63500000-4) lihtsustatud korras tellitavad teenused. Kuni selle ajani (01.05.2007) kuulus reisiteenuse ostmine riigihanke erandi alla: riigihangete seaduse muutmise seaduse (RTI, 29.03.2005, 18.05.105) § 1 lg 2 „transpordi abi- ja lisateenused“ ja „hotelli ja restoraniteenused“.
Nõustume riigikontrolli märgukirja punktis 6 toodud puudustega riigivara registri andmetes. Riigivara registris õige ja usaldusväärse info kajastamiseks viiakse käesoleval aastal ametites, maavalitsustes ja nende hallatavates asutustes järjepidevalt ja regulaarselt läbi bilansiandmete ja riigivara registri andmete võrdlusi ning avastatud erinevused esitatakse registrile korrigeerimisele.
Märgukirja punktis 7 kirjeldatud Hiiu maavalitsuse eluruumi üürilepingu muutmiseks on Hiiu maavalitsus välja selgitanud üürihinna turuhinna ja algatanud läbirääkimisi lepingu muutmiseks. Siseministeerium on andnud soovituse Hiiu maavalitsusel kaaluda Kärdlas Koidu tn 1 asuva kinnistu võõrandamist vastavalt riigivaraseadusele enampakkumisel.
Sisekontrollisüsteem
Märgukirja punktides 8 - 9 kirjeldatud probleemide osas peame vajalikuks sisekontrollisüsteemi tõhusamat korraldamist, et tagada valitsemisala asutustes nõuetekohane varade amortisatsiooninormide määramine, inventuuride läbiviimine ja inventuuritulemuste vormistamine.
Märgukirja punktis 10 kirjeldatud järelevalve toimimise tõhustamiseks on Tartu maavalitsus menetlemas raamatupidamise sise-eeskirja muudatust, millega kehtestatakse Tartu maavalitsuses lapsehoiuteenuse osutamise korraldamine. 
Nõustume riigikontrolli märgukirja punktis 10 esitatuga, et järelevalve toimimise tagamiseks on vajalik Sisekaitseakadeemial kehtestada varude arvestamise kord ning peame otstarbekaks senise detsentraliseeritud bilansivälise toiduainete arvestuse jätkamist koolides, kuna iga üksus kasutab selleks erinevat tarkvara. Käesoleval ajal kaalub Sisekaitseakadeemia alternatiivseid võimalusi toitlustusteenuse osas (nt lõpetada ise toitlustusteenuse osutamine koolides ning osta toitlustusteenust sisse).

	
Lugupidamisega	
(allkirjastatud digitaalselt)	
Jüri Pihl	
siseminister	

	

Liivi Fuchs 612 5100
liivif@siseministeerium.ee